Jacob Jensen (V), 2009-04-14:
Det er gennemgående vigtigt, at lovgivningen regulerer erhvervslivets rammebetingelser, så de altid er tidssvarende, konkurrencedygtige over for udlandet, sammenhængende og ikke mindst forståelige.
Danmark er gentagne gange blevet vurderet til at være blandt de lande i verden, hvor det er bedst at starte ny virksomhed, hvor investeringsklimaet er i top.
Det skyldes ikke mindst den politiske stabilitet, og at virksomheder og investorer med rimelighed ved, hvilke regler de kan regne med.
Det gælder i forbindelse med skatte- og afgiftsbetalinger, medarbejdernes dygtighed og loyalitet samt fleksibiliteten i lovgivningen, som ikke lægger unødige hindringer i vejen for den fri næring.
Det sker, samtidig med at myndighedernes kontrolfunktioner sikrer en fair behandling af virksomhederne, herunder at den fri konkurrence bliver beskyttet, at forfalskninger, snyd og bedrag i stor stil bliver opdaget.
Tag blot IT Factory, som der som bekendt verserer en sag om ved domstolene.
Nogle har sagt, at den sag viser, at man ikke kan lempe på reglerne for at drive virksomhed i Danmark, det vil blot medføre mere bedrageri.
Til det vil jeg sige: Vi kan ikke lovgive imod bedrageri og snyderi.
I Danmark lever vi af at have en åben og konkurrencedygtig økonomi, vi lever af at kunne tiltrække udenlandske investorer.
Det er således afgørende, at der ikke er unødig strengere eller anderledes krav til at drive virksomhed i Danmark end i udlandet.
Mange danske virksomheder opererer også på de internationale markeder, hvorfor det også for dem vil være en fordel, hvis de danske regler på området nogenlunde matcher de overordnede krav, som gælder på vores største eksportmarkeder.
Derfor hilser jeg det også velkommen, at forslaget, som vi her behandler, er en gennemarbejdning af den nuværende selskabslovgivning, som har eksisteret siden 1974 med en del ændringer - nogle kalder det lappeløsninger undervejs.
Forslaget udspringer af regeringens nedsatte moderniseringsudvalg, som gennem det sidste par år har arbejdet med en gennemskrivning af hele selskabslovgivningen.
Ved en sådan gennemskrivning sikres sammenhængen og den rette balance mellem fleksibilitet og ansvar for ledelsen i virksomhederne.
Forslaget lægger op til at samle aktie- og anpartsselskabslovene; derved opnås en bedre sammenhæng mellem de enkelte bestemmelser, og det tydeliggør forskellene på de to selskabsformer.
Samtidig giver forslaget selskabet fuld fleksibilitet i forhold til valg af struktur- og ledelsesorgan.
Det vil således være muligt at tilpasse virksomhedens ledelsesstruktur efter behovet i den enkelte virksomhed.
F.eks. kan man vælge den enstrengede struktur, som man bl.a. kender fra England, hvor de enkelte bestyrelsesmedlemmer også er pålagt en del daglige administrative opgaver i selskabet.
Den mulighed er allerede i dag gældende for udenlandske filialer, der opererer i Danmark, men som derved ikke er omfattet af de danske selskabsregler.
Dog kan man naturligvis vælge at fastholde den nuværende struktur i ledelsen, men den øgede fleksibilitet vil alt andet lige gøre det lettere at tiltrække udenlandske selskaber og investorer til Danmark fra lande, som i dag ikke har krav, der svarer til de nuværende danske.
Også ledelsen får med forslaget øget fleksibilitet, dog samtidig med at dens ansvar præciseres.
Kravet til minimumskapital for anpartsselskaber bliver foreslået nedsat fra de nuværende 125.000 kr. til 50.000 kr., dog således at ledelsen stadig har en løbende pligt til at sikre, at selskabet har midler til at opfylde sine løbende forpligtelser.
Dette ansvar præciseres også med lovforslaget.
Desuden vil der med forslaget være lagt vægt på en fortsat varetagelse af hensynet til kreditorer og andre aktører, herunder medarbejdere og investorer i virksomheden.
Endelig vil jeg trække frem, at der med forslaget her vil være tale om betydelige administrative lettelser, som er anslået til op til 242 mio. kr. årligt, som følge af de nye og mere fleksible regler for virksomhederne.
Med andre ord er der tale om et forslag, som lægger op til øget fleksibilitet, en præcisering af det ansvar, der er, og en ensartethed i forhold til de vigtige eksportmarkeder, som vi opererer på, med hensyn til de krav, man stiller til at drive selskaber i Danmark.
På den baggrund kan vi fra Venstres side fuldt ud støtte forslaget her og L 171, som bliver behandlet samtidig.